Սոս Սահակյան

Սոս Տիգրանի Սահակյան  (օգոստոսի 5, 1949(1949-08-05), Դամալա), հայ տնտեսագետ, տնտեսագիտական գիտությունների թեկնածու, գործարար, Ուկրաինայի պատվավոր հյուպատոս, նստավայր` ք. Գյումրի։


== Կենսագրություն ==
Սոս Սահակյանը ծնվել է 1949 թվականին, Ջավախքի Դամալա գյուղում, գյուղատնտեսի ընտանիքում։ Նախնիները գաղթել են Արևմտյան Հայաստանի Էրզրում  նահանգից։ Հաճախել է Դամալայի միջնակարգ դպրոց և դպրոցական տարիներին հետաքրքրված է եղել մաթեմատիկայով և սպորտով՝ մասնավորապես շախմատով և ֆուտբոլով։ 1967 թվականին տեղափոխվել է Երևան։ 1967-1972 թվականներին սովորել է Երևանի պետական համալսարանի  տնտեսագիտության ֆակուլտետում և ստացել տնտեսագետի որակավորում։ 1972-1974 թվականներին սովորել է Երևանի ժողովրդական տնտեսության ինստիտուտի ասպիրանտուրայում, տնտեսագիտական գիտությունների թեկնածու է։ Հրատարակել է ավելի քան 10 գիտական աշխատություն։
2012թ. սեպտեմբերի 19-ին տրված 288 թվակիր հյուպատոսական արտոնագրի համաձայն Սոս Սահակյանը նշանակվել է Ուկրայինայի պատվավոր հյուպատոս Հայաստանի Հանրապետության Շիրակի, Տավուշի և Կոտայքի մարզերում։


== Աշխատություններ ==
Планирование эффективности производства и пути ее повышения 


== Աշխատանքային գործունեություն ==
Շուրջ 20 տարի  աշխատել է Հայաստանի ագրոարդյունաբերական համալիրի կառավարման տարբեր ոլորտներում, համատեղ դասավանդել է Հայաստանի պետական տնտեսագիտական համալսարանում և Հայաստանի ազգային ագրարային համալսարանում ։ Խորհրդային համակարգի փլուզումից հետո 5 տարի աշխատել է Մոսկվայում և Սանկտ Պետերբուրգում՝ հիմնելով սեփական բիզնեսը։ 1997 թվականից վերադարձել է Հայաստան և 2001 թվականին հիմնադրել  «Սովրանո» և «Սոնագրո» ընկերությունները, որոնք ներկա դրությամբ ունեն 1000-ից ավելի աշխատակից։ Սեփական հրուշակեղենի գործարանի արտադրանքը վաճառվում է Հայաստանում, Վրաստանում, Ռուսաստանում և մի շարք երկրներում։
Հայաստանի առևտրաարդյունաբերական պալատի նախագահության անդամ է  և  «Հայաստան-Վրաստան» համագործակցության խմբի ղեկավարը։


== Մրցանակներ ==
2009 թվականին Հայաստանի  և Ուկրաինայի միջև տնտեսական հարաբերությունների ամրապնդման համար Հայաստանում Ուկրաինայի դեսպանատան կողմից ստացել է պատվո հավաստագիր ։
2017 թվականին Հայաստանում և Ջավախքում բարեգործական և հասարակական գործունեություն ծավալելու, հայապահպանության գործում առանձնահատուկ  ծառայությունների, կրթական, մշակութային խնդիրների լուծման գործում մեծ ավանդի համար պարգևատրվել է ՀՀ սփյուռքի նախարարության «Պողոս Նուբար» մեդալով։ 
2019 թվականի օգոստոսի 2-ին ՀՀ պաշտպանության նախարարության կողմից պարգևատրվել է «Ռազմական համագործակցության համար» մեդալով։ 
2020 թվականի օգոստոսի 5-ին Ջավախքում լայնածավալ բարեգործական ծրագրեր իրագործելու, «Ջավախքին աջակցություն» հիմնադրամի կայացման և առաջխաղացման գործում առանցքային ավանդ ունենալու համար արժանացել է ՋԱՀ-ի «Բարձրագույն պարգև» շքանշանին և «Պատվո անդամի» կոչմանը։ 
2020 թվականին պարգևատրվել է Հայ Առաքելական Եկեղեցու կողմից։ Ջավախքում կյանքի բարգավաճման ու առաջընթացի, կրթական և մշակութային բազմաթիվ ծրագրերով հայապահպանության կարևոր առաքելությանը ծառայելու, տասնյակ եկեղեցիների բարեկարգմանն ու վերաօծմանը, Թեմի առաջնորդարանի նոր գրասենյակի կառուցմանը, «Հայարտուն» կենտրոնի գործունեությանն աջակցելու համար Սոս Սահակյանը Ն.Ս.Օ.Տ.Տ. Գարեգին Բ կաթողիկոսի անունից ստացել է Առաքելական Սուրբ եկեղեցու Սուրբ Ներսես Շնորհալի բարձր շքանշանը։ 


== Հասարակական գործունեություն ==
Սոս Սահակյանն իրականացրել է բազմաբնույթ բարեգործական միջոցառումներ,  հատկապես Ջավախքում՝ նպաստելով  հայապահպանության խնդրի  և տարածաշրջանի  սոցիալական, մշակութային և տնտեսական հարցերի լուծմանը։ 2009 թվականին  Դամալա գյուղում Սոս Սահակյանը ստեղծել է հիմնադրամ, որը հոգում է գյուղի տարբեր խնդիրները։
2013 թվականի դեկտեմբերին Սոս Սահակյանի անմիջական նախաձեռնությամբ Երևանում հիմնադրվել է «Ջավախքին աջակցություն»  հիմնադրամը , որի շուրջ միավորվել են ջավախքյան ծագում ունեցող մտավորականներ և գործարար աշխարհի ներկայացուցիչներ։ Սոս Սահակյանի ընտանիքը հովանավորում և աջակցում է նաև Գյումրու «Շիրակ» ֆուտբոլային թիմի ամբողջ գործունեությունը։


== Ընտանիք ==
Ծնողներ՝ Տիգրան Սահակյան, Բեթխեհեմ Սահակյան
Կին՝ Անահիտ Պողոսյան, քիմիկ
Դուստր՝ Նունե Սահակյան, մաթեմատիկ, ծրագրավորող, մարքեթոլոգ
Որդի՝ Արման Սահակյան, ԱԺ նախկին պատգամավոր, գործարար
Դուստր՝ Սոնա Սահակյան, տնտեսագետ, գործարար


== Ծանոթագրություններ ==